הוועדה לקידום מעמד האישה ולשוויון מגדרי, כנסת 23, פרוטוקול מספר 72, 2020-12-14 11:00

עודד פורר: אני מחדש את הדיון, ברשותכם.

עודד פורר: הנושא הבא שעל הסדר-היום: הצעת חוק עבודת נשים (תיקון מס' 62) (הגבלת פיטורים של אישה השוהה במקלט לנשים מוכות), הצעות החוק של חברת הכנסת קארין אלהרר ושל חברת הכנסת תמר זנדברג.

עודד פורר: אנחנו סיימנו את הדיון הקודם עם בקשה להתייחסות של האוצר, כולל התייחסות ובקשה מהממ"מ להארכה תקציבית שלו.

עודד פורר: יש מישהו ממשרד האוצר אתנו?

עודד פורר: בזום.

עודד פורר: מי ממשרד האוצר אתנו?

עודד פורר: איציק אתנו?

עודד פורר: מי ממשרד האוצר אתנו?

עודד פורר: אחרת כנראה שהם מסכימים לעניין.

עודד פורר: אף אחד?

עודד פורר: איציק, טובה, אורי – לא נמצאים אתנו.

עודד פורר: מצוין.

עודד פורר: יירשם בבקשה בפרוטוקול שמשרד האוצר לא הגיע לדיון.

עודד פורר: אני רואה את זה כהסכמה של משרד האוצר לנוסח המבוקש.

עודד פורר: בבקשה, הממ"מ.

אליעזר שוורץ: צוהריים טובים, אני אליעזר שוורץ, מרכז המחקר והמידע של הכנסת.

אליעזר שוורץ: בהמשך לדיון הקודם, ששם נתנו עמדה מכלל אצבע ראשוני, ניסינו להעמיק יותר בנתונים.

אליעזר שוורץ: פנינו למשרד הרווחה כדי לקבל נתונים מדויקים יותר – גם כמה נשים יוצאות ממקלטים בשנה, וגם אם יש נתונים כמה מהן בכלל הועסקו לפני שהן נכנסנו למקלטים, ואז ממילא יכלו לחזור למקום עבודתן לאחר היציאה.

אליעזר שוורץ: קיבלנו נתונים שמהרושם הראשוני שלנו ייתכן שהם לא מלאים כי הם לא כללו, לדוגמה, שוהות בלתי חוקיות, או דברים כאלה, אבל בגדול, הם מכסים לפחות 90%, אם לא יותר, מהנתונים.

אליעזר שוורץ: אם מסתכלים על הנתונים של השנים האחרונות, אפשר לראות שבשנים 2017, 2018 ו-2019 בממוצע יצאו בשנה כ-540, 542 נשים מהמקלטים.

אליעזר שוורץ: גם אם ניקח את העלות לכל הנשים האלה, גם אם נניח שכל 540 הנשים עובדות ויחזרו לאותה עבודה למשך חצי שנה אצל אותו מעסיק, אז העלות מגיעה לכ-4.3 מיליון ש"ח.

אליעזר שוורץ: בפועל, סביר להניח שלא כל הנשים האלו באמת חוזרות לעבודה, כי לא כולן עבדו.

אליעזר שוורץ: הנתון שקיבלנו ממשרד הרווחה לגבי כמה נשים עבדו לפני שהן נכנסו למקלטים – וזה מופיע גם בטבלה, בלוח 1 – מראה שמספרן יחסית נמוך.

אליעזר שוורץ: שוב, אני מסייג שייתכן שזה לא מספר מלא, כי זה מבוסס על הדיווח של הנשים בעת הכניסה למקלט.

אליעזר שוורץ: גם אם נניח שזו הערכת חסר ובמקום 70 יש 200 נשים, עדיין, בלוח 2, ב-200 נשים, זה יעלה 1.6 מיליון שקלים.

אליעזר שוורץ: כלומר, קשה לנו לראות כרגע על פי הנתונים בפועל כיצד אפשר להגיע לעלות המרבית המותרת בחוק של 6.1 מיליון ש"ח.

אליעזר שוורץ: אני רק אציין, בהמשך לנקודה שהעלה משרד האוצר בשבוע שעבר לגבי עלויות תפעול נוספות, ניסינו לקבל התייחסות מהמשרד לביטוח לאומי.

אליעזר שוורץ: לא קיבלנו משהו רשמי.

עודד פורר: אני שוחחתי עם מנכ"ל הביטוח הלאומי, שאמר: אין שום בעיה, גם מבחינת עלויות התפעול.

עודד פורר: אין לנו שום בעיה לבצע את זה.

עודד פורר: נצטרך לעשות את ההתאמות הנדרשות, אבל זה משהו מינורי עבורם.

אליעזר שוורץ: על פי הנתונים בשנים האחרונות, ככל שלא ישתנה משהו דרמטי מבחינת מספר הנשים, עולה שההצעה לא תקציבית מבחינת ההגדרה בחוק יסוד: משק המדינה.

עודד פורר: אז אני חושב שברור לחלוטין לוועדה שהתיקון שאני ביקשתי הוא אינו תקציבי.

עודד פורר: את רוצה להפנות לסעיף בתקנון שאומר שאין פה הצעה תקציבית, ולכן משרד האוצר לא יוכל לטעון שהיא תקציבית?

ענת מימון: כן.

ענת מימון: אני מפנה לסעיף 93 לתקנון שקובע שוועדה שמכינה הצעת חוק לקריאה השנייה והשלישית צריכה לברר את הערכת העלות התקציבית, שזה מובא על ידי שר האוצר, ויכולה להביא להערכת עלות תקציבית אחרת, כמו שכרגע הוצג בפנינו על ידי מרכז המחקר והמידע.

ענת מימון: הוועדה היא זאת שקובעת אם העלות התקציבית עולה על הסכום הנקוב בסעיף 3ג לחוק יסוד: משק המדינה.

ענת מימון: במקרה הזה, כמו שהוצג, העלות לא עולה, ולכן הוועדה רשאית לקבוע שאין להצעת החוק עלות תקציבית לפי סעיף 3(ג) לחוק יסוד: משק המדינה.

עודד פורר: אני חייב לומר שוב, אני קיבלתי את המסמך של משרד האוצר.

עודד פורר: אני מאוד מקווה שתקציב המדינה לא נערך באותה שיטת חישוב שבה עשו את המסמך הזה.

עודד פורר: בעמוד אחד אומרים לנו: החישוב הוא בהמשך, והוסיפו פה גם את מענק ההסתגלות, שהוא בכלל לא רלוונטי, והוא לא ממין העניין, והוא לא חלק מהחקיקה, והוא לא חלק מהתוספת שביקשנו, ולכן הוא לא יכול להיכנס לתוך התקציב.

עודד פורר: אנחנו קיבלנו את הנתונים גם ממשרד הרווחה וגם ממרכז המחקר והמידע של הכנסת.

עודד פורר: אם אני מסתכל על נשים שעבדו טרם כניסתן למקלט – שהן הרלוונטיות לחוק הזה – בשנת 2019, 73 נשים.

עודד פורר: בשנת 2020, 32 נשים.

עודד פורר: תבינו על מה משרד האוצר מתעקש פה כרגע.

עודד פורר: תבינו על מה משרד האוצר נלחם כרגע, כשעסקים קורסים, על מה הוא נלחם.

עודד פורר: ואנחנו רוצים לעודד את העסקים האלה להמשיך ולהעסיק את הנשים האלו במשך כל חצי השנה הזאת, ולא להסתכן בדברים אחרים.

עודד פורר: 32 נשים בשנת 2020.

עודד פורר: העלות של זה לשנת 2020 - - -

עאידה תומא סלימאן: ולרוב אלה נשים שמשתכרות משכורות לא גבוהות.

עאידה תומא סלימאן: זה ברוב המקרים.

עאידה תומא סלימאן: העלויות הן נמוכות.

עודד פורר: העלות של זה בחישוב מהיר היא פשוט מצחיקה.

עודד פורר: איציק דניאל, משרד האוצר.

עודד פורר: תודה שהגעתם.

איציק דניאל: שלום אדוני היושב-ראש.

איציק דניאל: קודם כל, היינו בתחילת השיחה בזום ולא אישרו אותנו.

איציק דניאל: אנחנו היינו פה כל הזמן.

איציק דניאל: שלחנו לוועדה את הנייר.

איציק דניאל: אני מבין שיש לכם הסגות.

איציק דניאל: זה יותר מלגיטימי ומובן, ואפשר לדבר על כל המספרים.

איציק דניאל: אני רק אגיד שוב את עמדתנו כמו שהצגנו אותה בפעם שעברה – הסוגיה שהעלית, היושב-ראש, בהכנה לקריאה הראשונה, היא סוגיה שלא עמדה בפנינו במסגרת האישור והצגת הדברים בפני ועדת השרים והאישור שניתן.

איציק דניאל: אנחנו, כמו שהצגנו בפעם שעברה, מבקשים שהנוסח המעודכן הזה ישוב לוועדת השרים ונחווה את הדעת.

איציק דניאל: אני רק מזכיר שיש המון חוקי עבודה שבהם יש מגבלה על איסורי פיטורים – בין אם זה טיפולי פוריות, בין אם זו חופשת לידה, בין אם זו מחלה.

איציק דניאל: יש עוד המון מקרים בחוקי עבודה במדינת ישראל שהמנגנון הזה חל, וצריך לחשוב על הדברים בצורה אחידה.

איציק דניאל: לא נכון אגב תיקון אגבי כזה – שוב, שלא אושר על ידי ועדת שרים, ולא הוצג בפניה במועד שבו היא נתנה את אישורה – לעשות תיקון שבעינינו יכולות להיות לו השלכות רוחב מאוד מאוד משמעותיות.

איציק דניאל: אלה הם הדברים, הצגנו אותם שוב בהכנה לקריאה ראשונה.

איציק דניאל: אנחנו נציג אותם שוב כאן עכשיו.

איציק דניאל: אנחנו חושבים שהנושא הזה, של מתן שיפוי למעסיקים בהקשר הזה, כמו שהוצג על ידי יו"ר הוועדה, יכול להיות שהוא חשוב, נכון ונדרש, אבל צריך לבחון אותו בצורה הנכונה והמתאימה, ולא בהצעת חוק פרטית, שוב אני אומר, שלא הייתה בפני ועדת השרים במועד קבלת ההחלטה לאשר את ההצעה, ולכן עמדת משרד האוצר היא לחזור לוועדת השרים ולקבל את אישורה.

איציק דניאל: אני מזכיר, ועדת השרים תמכה ואמרה שהצעת החוק תקודם בתיאום עם משרד האוצר, משרד העבודה, משרד המשפטים וכולי.

איציק דניאל: כרגע, באופן שבו מתקדמת הצעת החוק, היא לא מתואמת אתנו, והיינו רוצים לבחון את הדברים לעומק.

איציק דניאל: מעבר לעלות התקציבית שהזכרת, אני זוכר, אדוני היושב-ראש, גם בדיון הקודם אמרת:

איציק דניאל: אנחנו לא נחרוג את המגבלה של שישה מיליון שקל שתגדיר את החקיקה הזאת כעלות תקציבית, וזה בסדר, זו זכותך, ואין עם זה שום בעיה.

איציק דניאל: אני רק אומר שמעבר לעלות התקציבית, בין אם זה מתחת או מעל לשישה מיליון שקלים, יש פה את ההיבט של השלכת הרוחב על מקומות אחרים.

קארין אלהרר: מה השלכות הרוחב?

איציק דניאל: - - - לקיים את הדיון בצורה מקצועית אחרת.

עודד פורר: איזה השלכות רוחב?

איציק דניאל: יש איסורי פיטורים בחוקי עבודה.

איציק דניאל: אני מניח שנציגי משרד העבודה וגם ממשרד המשפטים יכולים להרחיב.

איציק דניאל: ככל שעושים תיקון נקודתי פה, ולא מתייחסים למקומות אחרים, אז שווה לדון ולהגיד מה המדיניות – למה פה ולא שם, מה ההשלכות אם עושים פה ולא עושים שם.

איציק דניאל: מחר מישהו יבוא ויטען: יש לי איסור פיטורים מכוח טיפולי פוריות - -

קארין אלהרר: מה זה שם?

עודד פורר: מה זה שם?

איציק דניאל: - - האם החוק חל גם עליי?

עודד פורר: לא.

עודד פורר: החוק לא רלוונטי פה.

עודד פורר: זה כמו שתגיד לי שהחוק חל על מישהו – היועצת המשפטית תענה להתייחסות הזאת שלך.

עודד פורר: לשאלה שהעלית, היועצת המשפטית תענה.

איציק דניאל: - - - הוא מנגנון של איסור פיטורים שבעקבותיו מגיע איזשהו מענק כספי למעסיק.

איציק דניאל: זה לפי הבנתנו.

איציק דניאל: שוב, לא ראינו שום נוסח עד עכשיו, היינו שמחים לראות.

איציק דניאל: זו להבנתנו ההצעה של הוועדה ושל יושב-ראש הוועדה.

איציק דניאל: שוב אנחנו אומרים, יש מקומות אחרים בחוקי עבודה במדינת ישראל שבהם חל איסור פיטורים על המעסיק, וצריך להבין מה ההשלכות של צעד כזה גם לגביהם.

ענת מימון: אני רק רוצה להעיר שאני מצליחה להבין את מה שנטען פה.

ענת מימון: אנחנו בכוונה לא הכנסנו את ההסדר הזה, וגם לא קראנו לו שיפוי או החזר, או משהו כזה, אלא כמענק למעסיק, ולא בתוך חוק עבודת נשים, אלא בתוך חוק נפרד שקיים ועוסק בעידוד ושילוב נשים בשוק התעסוקה.

ענת מימון: שם הוספנו את הסעיף הזה לגבי המענק, גם כדי לנתק אותו מההסדרים שבחוק עבודת נשים ומההסדרים האחרים של שלילת האפשרות לפיטורים.

ענת מימון: אולי משרד המשפטים רוצה להוסיף?

עודד פורר: את רוצה להקריא קודם את החוק?

עודד פורר: אני מציע שהיועצת המשפטית תקריא את החוק.

עודד פורר: בבקשה.

ענת מימון: התיקון העיקרי הוא לחוק עבודת נשים.

ענת מימון: "הצעת חוק עבודת נשים (תיקון מס' 62) (הגבלת פיטורים של אישה השוהה במקלט לנשים מוכות) תיקון סעיף 9 – 1.

ענת מימון: בחוק עבודת נשים, התשי"ד–1954‏ (להלן – החוק העיקרי), בסעיף 9(ד), במקום "תשעים" יבוא "182"" – על זה הוצבע, זו הארכת התקופה המוגנת של אישה שיוצאת ממקלט לנשים מוכות, כך שאי אפשר לפטר אותה במשך 182 ימים לאחר תום ההיעדרות שלה בשל שהייה במקלט.

ענת מימון: "תיקון סעיף 14 – 2.

ענת מימון: בסעיף 14(א)(10) לחוק העיקרי, במקום "90 ימים" יבוא "182 ימים"" – זו התאמה שאנחנו צריכים לעשות של הסעיף העונשי שמקביל למעסיק שפיטר עובדת לפני שחלפו 90 ימים, ועכשיו אנחנו מאריכים את זה ל-182 ימים.

ענת מימון: הסעיף שאנחנו מבקשים להוסיף: "תיקון חוק לעידוד ושילוב של נשים בעבודה ושל התאמת מקומות עבודה לנשים – 3.

ענת מימון: בחוק לעידוד של שילוב וקידום של נשים בעבודה ושל התאמת מקומות עבודה לנשים, התשס"ח–2008 (להלן – החוק לעידוד של שילוב וקידום נשים) – (1) אחרי סעיף 3 יבוא: "מענק למעסיק של אישה ששהתה במקלט לנשים מוכות – 3א.

ענת מימון: (א) בלי לגרוע מהוראות לפי סעיף 3" – שזה הסעיף שקובע מענקים למעסיקים שמעסיקים נשים בתנאים מסוימים שנקבעים שם – "מי שהעסיק אישה ששהתה במקלט לנשים מוכות, במשך 182 ימים לאחר תום ימי היעדרותה כאמור בסעיף 9(ה)(1) לחוק עבודת נשים, התשי"ד–1954 (להלן – חוק עבודת נשים), יהיה זכאי בתום תקופת ההעסקה כאמור למענק חד פעמי בסך 8,000 שקלים חדשים; בסעיף זה – "מקלט לנשים מוכות" – כהגדרתו בסעיף 7(ג)(5) לחוק עבודת נשים.

ענת מימון: (ב) מענק לפי סעיף קטן (א) ישולם מאוצר המדינה באמצעות המוסד לביטוח לאומי.

ענת מימון: (ג) אוצר המדינה ישפה את המוסד, על פי דרישתו, על כל הוצאה שהוציא למתן המענק לפי סעיף קטן (א) ועל החלק היחסי מההוצאות המנהליות של המוסד הנובע מביצוע סעיף זה.

ענת מימון: (ד) תביעה למענק לפי סעיף זה תוגש על ידי מי שיוכיח כי העסיק אישה ששהתה במקלט לנשים מוכות לפי הוראות סעיף קטן (א) במשך שישה חודשים לאחר יציאתה ממקלט לנשים מוכות.

ענת מימון: (ה) תביעה כאמור בסעיף קטן (ד) תוגש למוסד לביטוח לאומי באמצעות טופס שיפורסם באתר האינטרנט של המוסד לביטוח לאומי; בקשה כאמור תוגש בצירוף הצהרה של העובדת על שהייתה במקלט לנשים מוכות.

ענת מימון: (ו) תביעת המעסיק שהוגשה לפי הוראות סעיף קטן (ה) תאושר לאחר שמשרד העבודה, הרווחה והשירותים החברתיים אישר את הצהרת העובדת כאמור; פנייה לצורך אישור ההצהרה תעשה על ידי מנהל המוסד או מי שהוא הסמיכו לעניין זה מקרב עובדי המוסד.

ענת מימון: (ז) סכום המענק לפי סעיף קטן (א) יתעדכן ב-1 בינואר של כל שנה (להלן – יום העדכון) לפי שיעור השינוי של המדד החדש לעומת המדד הבסיסי, ויעוגל לשקל החדש השלם הקרוב; שר העבודה הרווחה והשירותים החברתיים יפרסם ברשומות הודעה על הסכום המעודכן; בסעיף קטן זה – "מדד" – מדד המחירים לצרכן שמפרסמת הלשכה המרכזית לסטטיסטיקה; "המדד החדש" – המדד שפורסם לאחרונה לפני יום העדכון; "המדד הבסיסי" – המדד שפורסם לאחרונה לפני יום העדכון הקודם, ולעניין יום העדכון הראשון" – פה אני משנה קצת – "המדד שפורסם לאחרונה לפני יום העדכון הראשון ב-1 ינואר 2021.

ענת מימון: (2) בסעיף 5(א), במקום "חוק זה" יבוא "סעיף 3"" – זה סעיף שנמצא היום בחוק ועוסק באמות מידה שייקבעו.

ענת מימון: המועצה הציבורית קובעת את הכללים לעניין שילוב וקידום נשים, ואנחנו מייחדים אותו למענק לפי סעיף 3, ולא למענק החדש.

ענת מימון: "תחילה ותחולה – 4.

ענת מימון: (א) תחילתם של סעיפים 9 ו-14 לחוק העיקרי כנוסחם בסעיפים 1 ו-2 לחוק זה" – הוועדה צריכה להחליט כמה – "ימים מיום הפרסום והם יחולו על אישה שיצאה ממקלט לנשים מוכות לאחר תום ימי היעדרות לפי סעיף 9(ה)(1) מיום התחילה ואילך".

ענת מימון: אלה הסעיפים שמעניקים את ההגנה במשך 182 ימים, ולא במשך 90 ימים.

ענת מימון: "(ב) תחילתו של סעיף 3א לחוק לעידוד של שילוב וקידום נשים כנוסחו בסעיף 3 לחוק זה" – גם פה הוועדה צריכה לקבוע כמה – "ימים מיום פרסומו והוא יחול על מעסיק שהעסיק עובדת לאחר תום ימי היעדרותה בשל שהייה במקלט לנשים מוכות משנת הכספים 2021 ואילך".

עודד פורר: לכמה ימים יש פה רלוונטיות?

ענת מימון: נכון, צריך שזה יחול על שנת 2021.

עודד פורר: 14 יום נראה לי סביר בשני המקרים.

ענת מימון: אולי היערכות של הביטוח הלאומי.

עודד פורר: יש פה מישהו מהביטוח הלאומי?

עודד פורר: המנכ"ל דיבר איתי ואמר לי שאין שום בעיה, הם רק צריכים לעשות את ההתאמות הנדרשות.

עודד פורר: בואי ניתן להם 30 יום.

קארין אלהרר: משרד המשפטים מסכים?

עודד פורר: משרד המשפטים פה?

איה דביר: כן.

איה דביר: שלום, איה דביר, ממשרד המשפטים.

איה דביר: עוד לפני שאני נכנסת וצוללת לנוסח, אפשר את השאלות העקרוניות?

איה דביר: כמו שאמרו חבריי באוצר, זה חוק תקדימי, אף פעם לא ניתן תשלום למעסיק בתקופה שבה הוא חייב על פי חוק להעסיק, זה משהו שקורה פה פעם ראשונה.

עודד פורר: אף פעם לא ניתנה כזאת תקופה שמחייבת את המעסיק להעסיק.

איה דביר: נכון, וגם הייתה את ההצעה של המשרד - - -

עודד פורר: אז זה תקדימי גם בזה.

איה דביר: נכון.

איה דביר: גם הייתה את ההצעה של משרד העבודה לתחום את זה ב-150 יום, שזו התקופה הארוכה ביותר, כדי לא לייצר בנצ'מרק - - -

עודד פורר: לא זוכר שעלתה - - -

ענת מימון: בדיון הקודם.

איה דביר: בדיון הקודם הוצעה הצעה להישאר ב-150 ימים, שזו התקופה הכי ארוכה שקיימת כיום להגנה.

איה דביר: המודל לשלם מענק למעסיק שחייב בהעסקה כשהוא מקבל את פירות העבודה של העובדת והוא מפיק את התועלות מעורר שאלות ערכיות קצת מורכבות, אבל גם שאלות משפטיות שאולי כדאי לתת עליהן את הדעת.

איה דביר: קודם כל, חשוב להדגיש שבתוך חוק עבודת נשים יש הגנה לכל הנשים במצבי חיים מסוימים.

איה דביר: נשים במקלט, לשמחתנו, זו קבוצה קטנה הרבה יותר מהקבוצה הכללית שמוגנת בתוך החוק הזה, אבל הנחת המוצא שלדעתי חשוב לצאת ממנה, היא שרוב רובן של הנשים אינן נזקקות להגנות.

איה דביר: כל אחת מכן שיצא לה להיות בחופשת לידה יודעת שבגדול ההגנות היו שם, אבל מול המעסיק שלה היא בכלל לא נזקקה להן, כי הוא לא חשב ולא שקל לפטר אותה, והן קמות לתחייה מול מעסיק ששוקל להפסיק את עבודת העובדת, ואז ההגנות האלה צומחות.

איה דביר: לגבי הקבוצה כאן, אנחנו מבינים גם מהנתונים שהוועדה עכשיו סקרה שמיעוטן המכריע של הנשים חוזרות בכלל לעבוד, כי הן נמצאות במצב של תנועה מאוד מאוד קשה ורגישה בחיים, שהן צריכות את הפניות לילדים ולמשפחה.

איה דביר: מבין אלה שחוזרות לעבוד, אין לנו נתונים על קבוצה שחוזרות לאותו מעסיק, ולכן ההגנה שנייצר כרגע תתפוס פלח מאוד קטן מהאוכלוסייה.

איה דביר: בנוסף – וזה מה שיותר מטריד – אנחנו מבינות - - -

עודד פורר: זאת אומרת, תקציבית זה לא.

איה דביר: אני לא מדברת על תקציבית, כי זו לא האחריות שלי.

איה דביר: תקציבית – אמרו אנשים אחרים - - -

עודד פורר: הממשלה לא יכולה לאחוז את המקל משתי קצותיו.

עודד פורר: לא יכול לומר משרד האוצר אני הולך על המקסימום, ואת תגידי שאנחנו מדברים על פלח מאוד מאוד קטן.

איה דביר: לא, זה לא סותר.

איה דביר: יכול להיות שלפלח הקטן הזה יש עלות תקציבית.

איה דביר: אני ממש לא נוקטת שום עמדה על עלות תקציבית, אני רק רוצה, ברשותכם, לשתף את הוועדה בתובנות שהתחילו לעלות, ואולי גם משרדי הממשלה האחרים יוכלו להדהד אותם, כי הם לא צמחו אצלי מהראש, אלא משיחות עם אנשים מזרוע העבודה ומזרוע הרווחה שיכולים אולי להתייחס.

איה דביר: מה שאני מנסה לומר, שאני לא יודעת כמה חוזרות לאותו מעסיק, אבל מבין אלה שחוזרות לאותו מעסיק, ובהסתמך על הנתונים שאמר לנו משרד העבודה בפעם שעברה, שהיו 0 תלונות ו-0 בקשות, בכלל לא ברור שיש נשים שנזקקות, שמגיעות לצומת שרוצים לפטר אותן, והן זקוקות להפעלת ההגנה.

איה דביר: ולמרות זאת, אנחנו רוצים לתת לכל אותן הנשים שחוזרות דווקא לאותו מעסיק את הסיוע העקיף הזה דרך המעסיק שלהן.

איה דביר: התחושה שעולה מקריאת הנוסח היא של שני חששות מרכזיים: אחד, שמאוד יכול להיות שהשיחה עם המעסיק על הדברים האלה היא לא שיחה ישירה, שהיא בקשה לצאת לחופשה, אולי הפעלה של ימי חופשה, אולי אמירה בשקט לאיש אמון אחד בתוך מקום העבודה ולא לכולם על זה שיצאה אישה למקלט לנשים מוכות, והשיחה בנושא מאוד-מאוד-מאוד רגיש יכולה להתנהל בפחות מהרגישות הנדרשת כשצריך להחתים אותה על הצהרות, והיא צריכה להביא טפסים, כי היא מקימה זכות כלכלית משמעותית למעסיק שלה.

איה דביר: עוד תחושה שעולה מאותו הקשר, והיא לא לגמרי נוחה, היא השאלה מה קורה עם אישה כזאת, שאחרי ארבעה או חמישה חודשים רוצה לצאת ממקום העבודה, והיציאה שלה תפגע בהבשלת הזכות של המעסיק.

איה דביר: האם ילחצו עליה או לא ילחצו עליה להישאר במקום העבודה?

איה דביר: איך בתוך הצומת הרגישה הזאת זה משפיע עליה?

איה דביר: הבעיה היותר כבדה היא הבעיה שאמרתי מלכתחילה, שבעוד שכל הנשים האלה שיצאו למקלטים זקוקות לסיוע בשילוב בתעסוקה – אני בטוחה שהן יכולות להסתייע – הפריסה של המענה כאן תתכנס אך ורק לפלח צר מאוד שחזר דווקא לאותו המעסיק, ולא ברור שהן הפלח שקשה לו יותר.

איה דביר: לכן אני תוהה – עוד פעם, אני לא יודעת להגיד שזה בלתי אפשרי, אני מעלה דברים שאותי מטרידים, שאני מבינה שאולי לא יעשו את האפקט הטוב יותר דווקא לנשים, ואני תוהה אם לא נכון היה, אם בכל זאת רוצים לסייע להן בתעסוקה, לבקש ממשרד העבודה לייצר מכשירים של תמיכה בתעסוקה שיתפסו את כל הקבוצה של הנשים החוזרות לעבודה.

עודד פורר: אבל זה עניין אחר.

עודד פורר: יש הרבה דברים שאני חושב שצריך לעשות בתחום התעסוקה.

עודד פורר: נראה לי שהכנסתם את כל הצרות האחרות של שוק העבודה הישראלית בתוך החקיקה הזאת.

תמר זנדברג: עם כל הכבוד, משרד המשפטים יכול ליזום חקיקה אם הוא רוצה.

תמר זנדברג: אנחנו, גם בוועדה הזאת וגם בוועדות אחרות, נלחמים על אותם 100 מיליון שקל מסכנים למשרד העבודה והרווחה לתקציב למניעת אלימות במשפחה, ובתוך זה יכול להיות שייוחד גם תקציב לזה.

תמר זנדברג: אבל בכל הכבוד, זאת הצעת החוק שכרגע עומדת בפנינו.

תמר זנדברג: יכול להיות שיש נשים שלא חוזרות לאותו מעסיק כי הן חוששות מפיטורים, יכול להיות מסיבה אחרת.

תמר זנדברג: אנחנו רוצים לסייע כרגע לנשים האלה.

איה דביר: אני מבינה.

איה דביר: הצעת החוק שזכתה בתמיכה ממשלתית הייתה הארכת תקופת ההגנה.

איה דביר: כרגע מוצע מנגנון תקדימי, שונה, לא ברור לנו שהוא מיטיב איתן יותר מאשר פתרונות אחרים, ומצאנו לנכון לשתף את הוועדה - -

עודד פורר: אתם כל הזמן באים עם פתרונות אחרים.

עודד פורר: כל הזמן הממשלה מציפה אותנו בפתרונות האחרים.

איה דביר: - - בתובנות שלנו, כדי שהוועדה תוכל לקבל את ההחלטה שלה.

תמר זנדברג: בוא נתקדם.

תמר זנדברג: מה עם האוצר?

תמר זנדברג: בוא נפתור את המוקש.

עודד פורר: האוצר מתנגד, טוען שזה תקציבי.

עודד פורר: יש לנו חוות דעת של הממ"מ שקובעת שההצעה אינה תקציבית.

עודד פורר: חוות דעת כתובה ומסודרת.

עודד פורר: אני חושב שהצבענו על זה בפעם הקודמת, או שצריך להצביע עוד פעם?

ענת מימון: אפשר להצביע, שזו תהיה קביעה של הוועדה שלא מדובר בהצעת חוק תקציבית.

עודד פורר: אני אומר לכם עוד פעם – איך אתן רוצות להתכנס פה?

תמר זנדברג: אנחנו רוצות להעביר את ההצעה.

תמר זנדברג: אנחנו רוצות שהיא תעבור.

תמר זנדברג: אנחנו רוצות להתחיל מהמכשיר הזה.

תמר זנדברג: אנחנו לא רוצות, חס וחלילה, שההצעה הזאת תיתקל בקשיים בהמשך.

קארין אלהרר: שלא הכול ייפול.

קארין אלהרר: שההצעה לא תיפול בסוף.

עודד פורר: אני לא רואה אותה נופלת בגלל זה, אבל תיכף נדבר על זה.

עודד פורר: משרד הרווחה?

תמר מתתיהו: תמר מתתיהו, משרד העבודה.

תמר מתתיהו: אני מזרוע העבודה, יש נציגים בזום של הרווחה, שהם יכולים להרחיב בעניין המקצועי, שגם איה דיברה עליו.

עודד פורר: מיכל חנוך אחדות, בבקשה.

עודד פורר: בזום.

תמר מתתיהו: נכון.

תמר מתתיהו: אז אולי היא קודם תדבר, ואז אני אמשיך.

מיכל חנוך אחדות: שלום וברכה, כבוד היושב-ראש.

מיכל חנוך אחדות: אולי אני אוסיף ואומר, א', אני שמחה מאוד שהוועדה דנה איך לשפר את רווחתן של נשים נפגעות אלימות, וחשוב לומר: נפגעות אלימות על כל סוגיה, לא רק מוכות.

מיכל חנוך אחדות: אני אגיד שאיזשהו היבט שמשרד המשפטים העלה, זה יכול להיות גם לרועץ.

מיכל חנוך אחדות: מה קורה אם אישה תבחר לצאת ממקום העבודה, ויהיה עליה לחץ לא לעזוב, כי זה ימנע מהמעסיק את המענק?

מיכל חנוך אחדות: צריך לחשוב גם על זה, אם אנחנו לא נכנסים לפרטיות של האישה ולוחצים וקובעים בעניין הזה.

מיכל חנוך אחדות: אני מתייחסת לגבי התיקון הנוסף שהוצף היום.

מיכל חנוך אחדות: חשוב לי להגיד שהמספרים, גם של כלל הנשים, כמו שאמר אליעזר שוורץ קודם, הם יחסית די זניחים.

מיכל חנוך אחדות: גם אם אנחנו מדברים על רף מאוד עליון, מדובר בלא יותר מ-150 נשים גג, כולל כולן.

מיכל חנוך אחדות: כמובן שלא כולן עובדות במקום עבודה מוסדר, צריך לומר, חלק גדול מהן עובדות במקומות פחות מוסדרים – במשק בית, או מקומות כאלה, וגם את זה צריך לקחת בחשבון.

מיכל חנוך אחדות: אנחנו מדברים על מספרים מועטים.

מיכל חנוך אחדות: אני אגיד גם משפט, שיש הרבה מאוד נשים נפגעות אלימות שעוברות תהליכים ולא מגיעות למקלט, אולי צריך לתת את הדעת גם עליהן.

עודד פורר: עורכת הדין מרים כהבא, נציבת שוויון הזדמנויות בעבודה.

מרים כהבא: בוקר טוב, כבוד היושב-ראש.

מרים כהבא: נציבות שוויון הזדמנויות בעבודה כבר שנתיים מנסה לקדם חלוקת אות מכוח חוק לעידוד שילוב של נשים בשוק העבודה.

מרים כהבא: מדובר בחוק שבא לתגמל מעסיקים שעשו מעבר לחובות החוקיות שהם מחויבים להן על פי חוק.

מרים כהבא: כל הנושא הזה מבורך מאוד, אנחנו חושבים שזה חשוב, אבל אנחנו חושבים שהאכסניה לא מתאימה.

מרים כהבא: החוק בא לתת אות הכרה, להעריך את פועלו של מעסיק שבא לקדם פרקטיקות שיטיבו עם נשים בשוק העבודה, לקדם את הנשים, להתאים את מקום העבודה למשפחה, מעבר לחובות החוקיות שהוא מחויב להן על פי חוק.

מרים כהבא: החוק מדבר על מינוי של מועצה ציבורית שאמורה לייעץ לשר, לקבוע קריטריונים ואמות מידה שלפיהן תחולק האות.

מרים כהבא: החוק לא קובע מהם הקריטריונים בכלל.

מרים כהבא: לכל הנושא הזה הוא מסמיך מועצה שקיימת, ממונה, ועובדת כבר שנה ויותר על אמות מידה כאלה.

מרים כהבא: לשים את המענק שם זה לקבוע קריטריון בניגוד לרוח החוק.

מרים כהבא: זה מנטרל את עבודת המועצה הציבורית, שהיא עמוד התווך של החוק הזה.

מרים כהבא: בנוסף, החוק קובע מנגנון – זו תחרות.

מרים כהבא: המעסיקים אמורים להגיש בקשה.

מרים כהבא: כל מעסיק שחושב שהוא עושה פרקטיקות מטיבות עם הנשים מעבר לדרישות החוק, מגיש בקשה, תחרות.

מרים כהבא: ואז מתכנסת ועדת בחירה ובוחנת מי המעסיקים שעמדו באמות המידה שהמועצה הציבורית קבעה.

מרים כהבא: אי אפשר לחלק מענק בצורה הזאת.

מרים כהבא: אי אפשר שהמעסיקים יגישו בקשה, ואז יבחרו.

מרים כהבא: כל רוח החוק מדברת על אותות, הכרה ומענקים.

מרים כהבא: אנחנו חושבים שהתיקון מבורך, המטרה ממש חשובה, אבל האכסניה ממש לא מתאימה, היא פוגעת ברוח החוק, במטרה שלשמה היא מיועדת.

מרים כהבא: אנחנו מתנגדים, אנחנו חושבים שזה יפגע בחוק הזה ובמטרה הנעלה שמלווה אותו.

מרים כהבא: אני תומכת בתיקון, אבל אני חושבת שהאכסניה ממש לא מתאימה.

עודד פורר: תודה.

עודד פורר: אני רוצה לשמוע מפורום העמותות המפעילות מקלטים.

עודד פורר: דינה חבלין דהן.

קריאה: ברביזיה.

עודד פורר: רביזיה?

עודד פורר: אז אנחנו משאירים את הנוסח עם התוספת.

עודד פורר: דינה, אנחנו לא שומעים אותך.

דינה חבלין דהן: תודה, כבוד היושב-ראש.

דינה חבלין דהן: אנחנו מברכות ותומכות בהצעת החוק הזאת, ובכל פעולה שתסייע לנשים לאחר יציאתן מהמקלט.

דינה חבלין דהן: אני מדגישה שוב שיש קשיים רבים שעומדים בפני נשים שיוצאות ממקלטים לחיים עצמאיים בקהילה, והקשיים האלה אינם רק כלכליים.

דינה חבלין דהן: הנשים מוצאות את עצמן לבד, ללא מעטפת 7/24 של המקלט, ולעיתים רבות מדי, ללא מערכות תמיכה משפחתיות וחברתיות.

דינה חבלין דהן: וכל הקשיים האלה מועצמים כעת בגלל המשבר החברתי-כלכלי שנובע ממגפת הקורונה.

דינה חבלין דהן: חשוב להבין שהשילוב הזה של קשיים בהשתלבות בקהילה, בדידות ומצוקה כלכלית – כל אלה עלולים לדחוף אותן חזרה לגורם המתעלל, או שעלול לדחוף אותן לידיים של גבר חזק אחר, להחזיר אותן למעגל האלימות שהן בקושי רב נחלצו ממנו.

דינה חבלין דהן: גם לזה יש עלות, אם נתייחס לדברים של משרד האוצר.

דינה חבלין דהן: ברור לנו שחלק משמעותי מאוד מהנשים ששוהות במקלטים לא יוכלו ליהנות מהתיקון לחוק שעליו אנחנו מדברים כעת.

דינה חבלין דהן: זה מסיבות שונות – אם כי הן לא עבדו בשכר לפני הכניסה שלהן למקלט, או אם בגלל שהן בחרו להתגורר באזור מרוחק מהבית שממנו הגיעו.

דינה חבלין דהן: אני רוצה לנצל את ההזדמנות ולבקש מהוועדה ומחברי וחברות הכנסת לבחון ולדון באפשרויות נוספות להרחבת הסיוע שניתן לנשים שיצאו – ועוד יצאו – מהמקלטים במהלך התקופה הקשה הזאת, כדי שהעבודה הקשה שנעשית אתן ועבורן לא תרד לטמיון.

דינה חבלין דהן: תודה.

עודד פורר: תודה.

עודד פורר: עוד התייחסויות?

עודד פורר: לפני שאני מסכם את הדיון.

עודד פורר: כן.

תמר מתתיהו: יש למשרד העבודה הצעת נוסח שהגשנו הבוקר לוועדה, בקשר להגנה שנדונה גם בדיון בשבוע שעבר, להגנה על נשים שיצאו לחל"ת בגלל הקורונה אחרי חופשת לידה, לתת להן את ההגנה של 60 הימים.

תמר מתתיהו: הצענו נוסח בהוראת שעה שיחול על כל מי שנמצאת בתקופת 60 יום שלאחר חופשת לידה, ויצאה לחל"ת קורונה.

תמר מתתיהו: תקופת החל"ת תוקפא, ו-60 הימים יינתנו לה לאחר מכן.

ענת מימון: אני חייבת לציין שלא הספקתי לעבור על הנוסח שנשלח אליי הבוקר.

ענת מימון: יש אותו בפניי, אני יכולה להקריא אותו.

ענת מימון: הוא תיקון חשוב.

עודד פורר: הוא תיקון חשוב, השאלה – אני לא רוצה שזה יגיע למצב שאנחנו מרחיבים, ומההרחבה הזאת אנחנו נמצא את עצמנו - - -

תמר זנדברג: זה גם משהו במקום אחר לחלוטין.

תמר זנדברג: זה חשוב מאוד, אבל - - -

ענת מימון: כמו שהצגתי בדיון הקודם, זו בקשה שעלתה בדיונים בוועדת העבודה והרווחה, זה צורך - - -

עודד פורר: אבל הם העבירו את הנוסח רק הבוקר, זה ברמה שאנחנו עוד לא בדקנו.

תמר זנדברג: שאר המשרדים מכירים את הנוסח הזה, המשפטים?

איה דביר: דיברנו על זה בדיון הקודם, שיש נושאים שאם לא יטופלו עכשיו, אולי אין איך לטפל בהם, וזה הזמן שהחקיקה קורית.

איה דביר: אחד הנושאים שהעלו והתחילה להציג חברתי, השאלה של 60 ימי הגנה בתום חופשת לידה.

עודד פורר: אין השלכות רוחב לנושא הזה?

איה דביר: בכל חוק עבודת נשים יש כל מיני השלכות רוחב.

עודד פורר: אולי כדאי שמשרד האוצר יתייחס לזה, כי הוא דיבר על השלכות רוחב.

עודד פורר: או שפה אין?

איה דביר: יש בכל נושא בעבודת נשים השלכות רוחב.

עודד פורר: משרד האוצר, בעניין הזה אתם מסכימים?

איציק דניאל: לא, אדוני היושב-ראש, פעם ראשונה שאנחנו שומעים את הסוגיה הזאת.

איציק דניאל: יכול להיות שנסכים מהותית – אני לא מכיר בדיוק את ההצעה ומה עומד על הפרק, אבל - - -

עודד פורר: אני מציעה שהממשלה תהיה יותר מתואמת בפעם הבאה שהיא מגיעה לוועדה עם בקשה.

עודד פורר: אני בהחלט בעד, אני חייב לומר.

איציק דניאל: אדוני, אני רק אגיד בנוגע לנושא הקודם, לפני שאנחנו עוברים לנושא הנוסף שמבקשים להכניס להצעת החוק, העמדה שלנו, וזו גם הבקשה שלנו, אנחנו מבקשים לשוב לוועדת השרים ולבדוק את הנושא הזה, לקבל החלטה נקודתית על התוספת שאדוני מבקש בחוק אחר, כהבנתי.

איציק דניאל: הנוסח אפילו לא היה מולנו עד עכשיו.

איציק דניאל: עד שהיועצת המשפטית של הוועדה הקריאה אותו לא הכרנו ולא ידענו בכלל מה היה הנוסח שנוכל להתייחס אליו באופן ספציפי.

איציק דניאל: להבנתנו, מדובר בכלל בתיקון של חוק אחר, אפילו לא החוק שהיה בפני ועדת שרים, לחלוטין חוק אחר.

איציק דניאל: אנחנו מבקשים לשוב לוועדת השרים, שתיתן את דעתה על התיקון הזה.

איציק דניאל: דבר שני, העליתם פה את הסוגיה התקציבית.

איציק דניאל: אני רכז תעסוקה באגף, אנחנו מתעסקים עכשיו סביב המון היבטים של תעסוקה.

איציק דניאל: אם יש נקודה בהיבט של נשים שיצאו ממקלט לנשים מוכות, שלפי דעתכם צריך איזשהו היבט נקודתי, טיפול ספציפי, כמובן שנוכל לבחון סיוע ביחד עם הגורם הרלוונטי במשרד העבודה ובמשרד המשפטים, לראות איך נותנים את המענה.

איציק דניאל: לא בהכרח המענה הזה שהוועדה מציעה כרגע הוא המענה שייתן את הפתרון, הציגו פה גם את ההשלכות השליליות שיכולות להיות למהלך הזה.

איציק דניאל: גם זה חשוב שייאמר, לפחות מצדנו.

איציק דניאל: אנחנו נבדוק בצורה כנה מה אנחנו יכולים לעשות ואיך ניתן לסייע לאותן נשים.

איציק דניאל: וזה שייאמר בצורה הכי ברורה – המנגנון הזה, כפי שהוא מתואר עכשיו, עם השלכות הרוחב שלו, ועם כל ההיבטים השליליים שתוארו מקודם, לפי דעתנו זאת לא הדרך היחידה לפעול, ולכן אנחנו מבקשים שהנושא הזה יחזור לוועדת השרים כדי שנקבל את - - - לגבי הנושא השלישי שעכשיו העלתה הנציגה של משרד העבודה, אנחנו לא מכירים, והיינו שמחים לבחון גם אותו וגם את כל הנוסח שעכשיו הקריאה היועצת המשפטית של הוועדה.

איציק דניאל: שוב, לא ראינו אותו לפני הדיון ולא נוכל להתייחס אליו בעל פה.

עודד פורר: לגבי הנושא שאתם ביקשתם, משרדי הממשלה, אני חושב שהוא נושא חשוב וראוי, אבל אני מציע שכשהממשלה מביאה לפה נושא, תסגרו ביניכם בתוך הממשלה.

עודד פורר: זה פעם אחת.

איה דביר: שני דברים.

איה דביר: אחד, לשקף שמבחינת הממשלה, התקנון שלה קובע שכשיש מחלוקת כזאת, זו התנגדות, אז שהוועדה תהיה מודעת לזה.

איה דביר: מבחינת תקנון הממשלה, כל מה שהוא לא הסעיף המקורי שהיה בהצעת החוק הטרומית.

עודד פורר: את מדברת על הבקשה של הממשלה.

איה דביר: לא, אני רק משקפת מה עמדת הממשלה לפי תקנון - - -

עודד פורר: אז עמדת הממשלה – היא מתנגדת לבקשה של הממשלה.

איה דביר: עמדת הממשלה היא שאם לא מושג תיאום, אכן יש התנגדות גם להצעה של משרד - - -

עודד פורר: אז הממשלה מתנגדת לבקשת הממשלה.

עודד פורר: זה מתאים לממשלה הזאת.

איה דביר: - - וגם להצעה של הוועדה לגבי החלק של המענק, ולהציע שאולי אפשר לדחות את ההצבעה ביומיים כדי לאפשר שהות לעבד את שני הדברים האלה ולקיים עליהם דיון.

קארין אלהרר: למה יומיים?

קארין אלהרר: היה לכם את כל הסוף שבוע.

איה דביר: לא היה לנו כל כך הרבה זמן, ועשינו כמיטב יכולתנו.

עודד פורר: אני כמיטב יכולתי עשיתי כדי לדבר עם הלשכה של שר האוצר.

עודד פורר: קטונתי, לא הצלחתי, אני חייב לומר.

עודד פורר: ביום שלישי ההצעה עברה בקריאה ראשונה במליאה.

איה דביר: אבל היועצת המשפטית לוועדה תשקף שקיבלנו את הנוסח הזה אתמול.

עודד פורר: אבל ידעתם את הנושא.

עודד פורר: אתם העברתם את הנוסח שלכם הבוקר.

איה דביר: לכן אנחנו משקפים שיומיים דיון יכולים לעשות פלאים.

עודד פורר: השאלה פה היא שאלה מהותית.

עודד פורר: אני אומר כמה דברים – ראשית, לעניין מה שביקשה הממשלה ביד ימין, ויד שמאל של הממשלה התנגדה.

עודד פורר: כמו שאמרת, כשהממשלה מבקשת משהו וגם מתנגדת לו, היינו שהיא מתנגדת לו.

עודד פורר: אגב, אני חושב שהנושא הוא חשוב, אמרנו אותו גם לפני הקריאה הראשונה, אבל לא לבנתם אותו, אני לא אוכל להעלות אותו פה.

איה דביר: אני חושבת שהממשלה הציעה נושא לדיון, לא ביקשה רק לשקף.

עודד פורר: אני לא אוכל להעלות אותו.

עודד פורר: מצד שני, חשוב להבהיר לפרוטוקול, מי שאחראי על חקיקה במדינת ישראל זו לא ועדת השרים לענייני חקיקה, אלא זו הכנסת.

עודד פורר: נראה תיכף איזו החלטה תתקבל כאן לעניין החוק הזה.

עודד פורר: אני אומר שוב את מה שאמרתי גם בפעם הקודמת – דווקא בגלל שהמספר הוא קטן, ודווקא בגלל שמספר הנשים הרלוונטיות לחוק הזה הוא לא גדול, יש כאן קביעה שהיא קביעה ערכית שאני שמח שהוועדה עושה אותה, שאומרת שתהיה להן הגנה של 182 ימים.

עודד פורר: אין כזו הגנה בשום מקום אחר בחקיקה, וטוב שעושים את ההגנה הזאת.

עודד פורר: יחד עם זאת, בתקופה הזאת, ודווקא כדי לא להגיד שהטלנו עוד רגולציה על עסקים, ודווקא כדי לא להגיד שעוד פעם הכי קל להכניס את היד – הרי זה קל מאוד, הממשלה לא נותנת פה שום סיוע, היא בסך הכול אומרת לבעלי עסקים: אנחנו משיתים עליכם עוד חובה.

עודד פורר: דווקא בגלל זה אמרה הוועדה: מדובר פה על מספרים מאוד קטנים, מדובר פה על סיוע שבשנת 2020 נכון לנתונים שקיבלנו ממשרד הרווחה, מהממשלה, 32 נשים כפול 8,000 – לכל היותר, אגב, ככל שיידרשו – בחשבון מהיר בראש, אני מניח שזה סדר גודל של 240,000 שקל.

עודד פורר: זאת העלות.

עודד פורר: אנחנו מדברים על 73 נשים ב-2019, 77 נשים ב-2018, 92 ב-2017.

עודד פורר: נניח שאנחנו מדברים על 100 נשים בשנה.

עודד פורר: בחמש השנים אחורה לא דובר על 100 נשים בשנה, אבל נגיד על 100 נשים בשנה, אנחנו מדברים לכל היותר על 800,000 שקל עלות.

עודד פורר: קטונתי.

עודד פורר: להגיד שזאת הצעת חוק תקציבית זה לעשות צחוק מהכנסת.

עודד פורר: משרד האוצר, אני חושב שלבוא לפה ולהגיד לי על הצעת החוק הזו שהיא תקציבית, זה לעשות צחוק.

עודד פורר: הוא יכול להגיד לי שהוא מתנגד אליה מטעמים ענייניים, אבל לא להגיד לי שהוא מתנגד אליה בגלל שהיא תקציבית.

עודד פורר: אני שם את זה בצד.

עודד פורר: הצעת החוק והתיקון שאנחנו ביקשנו להכניס פה הוא אינו תקציבי.

עודד פורר: הוא ראוי, הוא נכון, והוא גם מייצר את השותפות הזאת בין המגזר העסקי לבין הנושא של יציאת נשים ממקלטים ושילובן בתעסוקה.

עודד פורר: אני חושב שזה ראוי.

עודד פורר: אתם יודעת מה?

עודד פורר: הלוואי שמתוך 527 הנשים שיצאו בשנת 2020 ממקלט לא יועסקו רק 32, אלא יועסקו 150, 200, 300, 400 ו-500 נשים, ויהיו זכאיות למענק הזה.

עודד פורר: הלוואי.

עודד פורר: והמדינה רק תרוויח מזה, היא לא תפסיד, גם אם היא תשלם את המענק הזה.

עודד פורר: חברות הכנסת, כדי לא לעצור לכן את החקיקה וכדי שנוכל לעשות את זה בצורה מסודרת ומהירה, ברשותכן, אני מציע מה שדיברנו – נאשר את הצעת החוק כפי שהקריאה אותה היועצת המשפטית, נגיש רביזיה, וככל שתבקשו אתן לפתוח את זה מחדש, נפתח.

עודד פורר: מקובל עליכן?

תמר זנדברג: כן.

קארין אלהרר: כן.

עודד פורר: חברת הכנסת מיכאלי, את רוצה להגיד משהו?

מרב מיכאלי: לא, אדוני, מקובל עליי מה שהסכמתם.

ענת מימון: אני רק רוצה לשאול את משרד המשפטים ואת משרד העבודה לגבי הנושא של התחילה והתחולה.

ענת מימון: האם לגבי הסעיפים בחוק עבודת נשים אנחנו צריכים לקבוע מועד תחילה, או מספיק להגיד שזה יחול על מי שיצאה מהמקלט מיום הפרסום ואילך?

ענת מימון: אתם רוצים לתת איזושהי תקופה של השהייה לפני שהחוק נכנס לתוקף?

עודד פורר: אגב, אני הייתי מחיל אותו על מי שיצאה בשנת 2020.

עודד פורר: אם מישהי יצאה בחודש שעבר, מדוע שהחוק לא יחול עליה?

ענת מימון: לכן אני אומרת, מיום הפרסום.

עודד פורר: אה, היא עובדת היום.

עודד פורר: אם היא פוטרה, אז כן.

עודד פורר: נכון, נכון.

תמר מתתיהו: אני חושבת שצריך להיות מיום התחילה.

ענת מימון: כלומר, מיום הפרסום, מי שיצאה מיום הפרסום ואילך.

עודד פורר: לא, לא, לא, גם מי ששהתה במקלט והיא מועסקת כרגע.

תמר מתתיהו: אבל זה ברור.

עודד פורר: מועסקת כבר חודשיים, אז הוא צריך להעסיק אותה עוד ארבעה חודשים ויהיה זכאי למענק בסוף התקופה.

עודד פורר: אפשר להצביע?

איה דביר: אני מקווה שנבדק עם ביטוח לאומי כל העברות המידע וכל הדברים האלה.

איה דביר: לא נעשתה עבודה - - -

עודד פורר: אני דיברתי עם מנכ"ל הביטוח הלאומי, וגם היועצת המשפטית דיברה עם הביטוח הלאומי.

עודד פורר: הם מסוגלים לעשות את זה.

עודד פורר: יש משהו שהם יצטרכו ממך בנוסח לגבי ההתאמות, כי הם צריכים להעביר את זה במועצת הביטוח הלאומי.

עודד פורר: יכול להיות שיש משפט שיכול להיות שנידרש שם לנוסח, אבל זה טכני לחלוטין.

עודד פורר: מי בעד הצעת החוק?

עודד פורר: מי מתנגד?

עודד פורר: מי נמנע?

עודד פורר: בעד – פה אחד

עודד פורר: אין מתנגדים.

עודד פורר: אין נמנעים.

עודד פורר: הצעת חוק עבודת נשים (תיקון מס' 62) (הגבלת פיטורים של אישה השוהה במקלט לנשים מוכות), התשפ"א-2020, אושרה פה אחד לקריאה השנייה והשלישית.

קארין אלהרר: רביזיה.

עודד פורר: רביזיה.

עודד פורר: יישר כוח.